CELEX: 32018D1886
Language: fi
Date: 2018-11-30 00:00:00
Title: Komission täytäntöönpanopäätös (EU, Euratom) 2018/1886, annettu 30 päivänä marraskuuta 2018, luvan antamisesta Tanskalle olla ottamatta huomioon eräitä liiketoimiluokkia ja käyttää eräitä likimääräisiä arvioita arvonlisäverosta kertyvien omien varojen perusteen laskemiseksi tehdyn päätöksen 90/184/Euratom, ETY muuttamisesta (tiedoksiannettu numerolla C(2018) 7854)

4.12.2018   
               
               
                  FI
               
               
                  Euroopan unionin virallinen lehti
               
               
                  L 308/45
               
            
         KOMISSION TÄYTÄNTÖÖNPANOPÄÄTÖS (EU, Euratom) 2018/1886,
         annettu 30 päivänä marraskuuta 2018,
         luvan antamisesta Tanskalle olla ottamatta huomioon eräitä liiketoimiluokkia ja käyttää eräitä likimääräisiä arvioita arvonlisäverosta kertyvien omien varojen perusteen laskemiseksi tehdyn päätöksen 90/184/Euratom, ETY muuttamisesta
         
            
               (tiedoksiannettu numerolla C(2018) 7854)
            
         
         (Ainoastaan tanskankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan atomienergiayhteisön perustamissopimuksen,
         ottaa huomioon arvonlisäverosta kertyvien omien varojen lopullisesta yhdenmukaisesta kantomenettelystä 29 päivänä toukokuuta 1989 annetun neuvoston asetuksen (ETY, Euratom) N:o 1553/89 (1) ja erityisesti sen 6 artiklan 3 kohdan ensimmäisen luetelmakohdan,
         on kuullut omia varoja käsittelevää neuvoa-antavaa komiteaa,
         sekä katsoo seuraavaa:
         
                     (1)
                  
                  
                     Neuvoston direktiivin 2006/112/EY (2) 371 artiklan mukaan Tanska saa jatkaa edellytyksin, jotka olivat voimassa kyseisessä jäsenvaltiossa 1 päivänä tammikuuta 1978, liitteessä X olevassa B osassa tarkoitettujen liiketoimien vapauttamista arvonlisäverosta. Nämä liiketoimet on otettava kyseisen artiklan mukaisesti huomioon määritettäessä arvonlisäverosta kertyvien omien varojen perustetta.
                  
               
                     (2)
                  
                  
                     Komission päätöksellä 90/184/Euratom, ETY (3) Tanskalle annettiin lupa muun muassa olla ottamatta arvonlisäverosta kertyvien omien varojen perusteen laskennassa huomioon sellaisia liiketoimia, joihin viitataan nykyisin direktiivin 2006/112/EY liitteessä X olevan B osan 2 kohdassa ja jotka koskevat kirjailijoiden, taiteilijoiden ja esiintyvien taiteilijoiden tarjoamia palveluja. Lupa kuitenkin peruttiin myöhemmin komission täytäntöönpanopäätöksellä 2012/814/EU, Euratom (4).
                  
               
                     (3)
                  
                  
                     Komissio arvioi jäsenvaltioille myönnettyjä lupia vuonna 2012 poistaakseen sellaiset luvat, jotka olivat käyneet tarpeettomiksi. Kyseisen arvioinnin yhteydessä Tanska jätti vahingossa ilmoittamatta niitä liiketoimia koskevan luvan, joihin viitataan direktiivin 2006/112/EY liitteessä X olevan B osan 2 kohdassa, komissiolle toimittamassaan luettelossa sille myönnetyistä luvista. Komissio tulkitsi tämän laiminlyönnin merkitsevän Tanskan implisiittistä vahvistusta sille, että lupa voitiin kumota, joten se antoi täytäntöönpanopäätöksen 2012/814/EU, Euratom, jolla poistettiin päätöksen 90/184/Euratom, ETY 1 artiklassa myönnetty lupa. Jos komissiolla olisi ollut käytössään oikeat tiedot, lupaa ei olisi poistettu.
                  
               
                     (4)
                  
                  
                     Tanska totesi 30 päivänä huhtikuuta 2018 päivätyssä kirjeessään, että päätöksessä 90/184/Euratom, ETY myönnetty lupa kumottiin väärinkäsityksen takia. Täytäntöönpanopäätöksen 2012/814/EU, Euratom johdanto-osan kappaleissa todettiin virheellisesti, että Tanska verotti direktiivin 2006/112/EY liitteessä X olevan B osan 2 kohdassa tarkoitettuja liiketoimia ja että päätöksellä 90/184/Euratom, ETY myönnetty lupa olisi sen takia kumottava. Tanska on kuitenkin vahvistanut, että se ei ole milloinkaan verottanut kirjailijoiden, taiteilijoiden ja esiintyvien taiteilijoiden tarjoamia palveluja ja että kyseiset palvelut kuuluvat direktiivin 2006/112/EY liitteessä X olevan B osan 2 kohdassa tarkoitettuihin liiketoimiin, joiden osalta jäsenvaltiot voivat edelleen soveltaa vapautusta. Koska luvan kumoamisperustetta ei itse asiassa koskaan ollut olemassa, Tanska pyytää komissiota palauttamaan sille päätöksessä 90/184/Euratom, ETY myönnetyn luvan.
                  
               
                     (5)
                  
                  
                     Analysoituaan Tanskan vuonna 2012 toimittamia asiakirjoja ja otettuaan huomioon Tanskan vuonna 2018 toimittamat tiedot komissio katsoo, että lupa olisi palautettava, jotta päätöksessä 90/184/Euratom, ETY säädetyt ehdot voidaan korjata, ja että lupaa olisi sovellettava kyseisestä päivästä alkaen.
                  
               
                     (6)
                  
                  
                     Avoimuuden ja oikeusvarmuuden vuoksi lupa olisi myönnettävä määräaikaisena.
                  
               
                     (7)
                  
                  
                     Sen vuoksi päätöstä 90/184/Euratom, ETY olisi muutettava,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään päätökseen 90/184/Euratom, ETY 2 a artikla seuraavasti:
            
               
                  ”2 a artikla
                  Tanska saa vuoden 2012 joulukuun 20 päivästä vuoden 2022 joulukuun 31 päivään ulottuvan jakson osalta olla ottamatta arvonlisäverosta kertyvien omien varojen perusteen laskennassa huomioon sellaisia liiketoimia, joihin viitataan neuvoston direktiivin 2006/112/EY (*1) liitteessä X olevan B osan 2 kohdassa, siltä osin kuin ne koskevat kirjailijoiden, taiteilijoiden ja esiintyvien taiteilijoiden tarjoamia palveluja.
               
            
         
         
            2 artikla
            Tämä päätös on osoitettu Tanskan kuningaskunnalle.
         
         
            Tehty Brysselissä 30 päivänä marraskuuta 2018.
            
               
                  Komission puolesta
               
               Günther OETTINGER
               
                  Komission jäsen
               
            
         
         
            (1)  EYVL L 155, 7.6.1989, s. 9.
         
            (2)  Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).
         
            (3)  Komission päätös 90/184/Euratom, ETY, tehty 23 päivänä maaliskuuta 1990, luvan antamisesta Tanskalle olla ottamatta huomioon eräitä liiketoimiluokkia ja käyttää eräitä likimääräisiä arvioita arvonlisäverosta kertyvien omien varojen perusteen laskemiseksi (EYVL L 99, 19.4.1990, s. 37).
         
            (4)  Komission täytäntöönpanopäätös 2012/814/EU, Euratom, annettu 19 päivänä joulukuuta 2012, luvan antamisesta Tanskalle olla ottamatta huomioon eräitä liiketoimiluokkia ja käyttää eräitä likimääräisiä arvioita arvonlisäverosta kertyvien omien varojen perusteen laskemiseksi tehdyn päätöksen 90/184/Euratom, ETY muuttamisesta (EUVL L 352, 21.12.2012, s. 56).